የኢንቨስትመንት ኮሚሽን ማበረታቻዎችን እንደሚከልስ አስታወቀ
የዳንጎቴ ሲሚንቶ ሥራ አስኪያጅ ግድያ ትልቅ ተፅዕኖ ማሳደሩ ተጠቅሷልየኢትዮጵያ ኢንቨስትመንት ኮሚሽን የአገሪቱን የኢንቨስትመንት አዋጅ በማሻሻል የኢንቨስትመንት ማበረታቻዎችን እንደሚከልስ አስታወቀ፡፡ የኢንቨስትመንት ኮሚሽነሩ በላቸው መኩሪያ (ዶ/ር) ከምክትሎቻቸው ጋር በመሆን ማክሰኞ ነሐሴ 22 ቀን 2010 ዓ.ም. በሰጡት መግለጫ እንዳስታወቁት፣ በኢንቨስትመንት አዋጁ ላይ ማሻሻያ ይደረጋል፡፡ አዋጁ እንዲሻሻል ካስፈለገባቸው ምክንያቶች መካከል፣ እስካሁን የነበረው የኢንቨስትመንት ማበረታቻ ለባለሀብቶች በደፈናው የሚሰጥበት አግባብ ይቀየራል ብለዋል፡፡ እስካሁን ባለው አሠራር መሠረት፣ የአሥር ወይም የአምስት ዓመታት የታክስ ዕዳ ከአሁን በኋላ ውጤትን መሠረት ባደረገ አሠራር እንደሚቀየር ኮሚሽነሩ አስታውቀዋል፡፡ ሕጉ ሳይሻሻል ከመቆየቱም በተጨማሪ ወደ ግል የሚዛወሩ የመንግሥት ኩባንያዎች መኖራቸውም ታሳቢ ተደርጎ፣ እንዲሁ ሲሰጥ የነበረው የማበረታቻ ዕድል በአፈጻጸም ላይ የተመረኮዘ እንዲሆን ስለተለፈገ በዚህ ዓመት የማሻሻል ሥራው ይከናወናል ብለዋል፡፡ ከዚህ በተጓዳኝ በዚህ ዓመት በኢንቨስትመንት ኮሚሽን በኢንዱስትሪ ደረጃ ድጋፍ እንዲያገኙ በሚያስችላቸው ደረጃ ጥናት ይደረግባቸዋል ከተባሉት ውስጥ የኢነርጂ፣ የሎጂስቲክስ፣ የኅትመትና የአይሲቲ ዘርፎች መካተታቸውን ኮሚሽነር በላቸው (ዶ/ር) ጠቁመዋል፡፡ እነዚህ መስኮች በራሳቸው የኢንዱስትሪ ዘርፎች ሆነው እንዲወጡ እንደሚደረግ አስታውቀዋል፡፡  ባለፈው ዓመት ከነበሩ ፈታኝ ችግሮች ውስጥ ፖለቲካው በኢንቨስትመንት ዘርፉ ላይ አሳድሮ የቆየው ተፅዕኖ አንዱ እንደነበር ማሳያ ያደረጉትም፣ ከውጭ ቀጥታ ኢንቨስትመንት ይገኛል ተብሎ የታቀደው መጠን 4.6 ቢሊዮን ዶላር ነበር፡፡ ይሁንና ወደ አገር ውስጥ የገባው መጠን 3.75 ቢሊዮን ዶላር ሆኗል፡፡ ባለፈው ዓመት 4.1 ቢሊዮን ዶላር ተገኝቶ ነበር፡፡ በ2011 በጀት ዓመት ከውጭ ቀጥታ ኢንቨስትመንት አምስት ቢሊዮን ዶላር ለማግኘት መታሰቡን ምክትል ኮሚሽነር አቶ ተካ ገብረየሱስ ጠቁመዋል፡፡ የፖለቲካው ትኩሳትና የዳንጎቴ ሲሚንቶ ዋና ሥራ አስኪያጅ ዲፕ ካማራ ላይ የተፈጸመው ግድያ ከፍተኛ ተፅዕኖ እንደነበረው ያመለከቱት በላቸው (ዶ/ር)፣ በውጭ ባለሀብቶች ዘንድ ሥጋት እንዲፈጠር ማድረጉንም አስረድተዋል፡፡ ለዳንጎቴ ሲሚንቶ ባለቤት ለሚስተር አሊኮ ዳንጎቴ መንግሥት ተገቢውን ማብራሪያ በመስጠት፣ ፋብሪካቸው መልሶ ወደ ሥራ እንዲገባ ለማግባባት መቻሉንም ገልጸዋል፡፡ የተፈጸመው ግድያ ብቻ ሳይሆን፣ በአገሪቱ የተከሰተው ፖለቲካዊ ትኩሳትና የቀድሞው ጠቅላይ ሚኒስትር አቶ ኃይለ ማርያም ከሥልጣን መልቀቅ ለበርካታ የውጭ ባለሀብቶች ከባድ ሥጋት አሳድረው እንደነበር አቶ ተካ ገልጸዋል፡፡ ኮሚሽኑ ለእያንዳንዱ የውጭ ባለሀብት ደብዳቤ በመጻፍ መንግሥት ሪፎርም ማካሄዱን በማሳወቅ፣ ኢንቨስት ያደረጉ ባለሀብቶች እንዳይሸሹ ማድረጉን አስታውቀዋል፡፡ኮሚሽኑ በተያዘው ዓመት ከሚያከናውናቸው ተግባራት አንዱ እንደሆነ የተነገረለት የኢንዱስትሪና የኢንቨስትመንት ፖሊሲዎችን መሠረት በማድረግ፣ ወጣት ባለሙያዎችን ለማሠልጠን የሚያስችል አካዴሚ ማቋቋም ነው፡፡ የሥርዓተ ትምህርት ቀረፃን ጨምሮ ሌሎች ዝግጅቶች እየተደረጉ እንደሚገኙም ኮሚሽነሩ ገልጸዋል፡፡ ባለፈው ዓመት 15 ወጣት ባለሙያዎችን በኢትዮጵያ ሲቪል አቪዬሽን አካዴሚ ውስጥ ስለአገሪቱ ኢንዱስትሪና ኢንቨስትመንት ፖሊሲና በሲቪል ሰርቪስ መስክ የሚታዩ የቢሮክራሲ ማነቆዎችን ለማቃለል ሥልጠና እንደወሰዱ የገለጹት ኮሚሽነሩ፣ በዚህ ዓመትም 20 ወጣቶች ተመልምለው ሥልጠና እንደሚወስዱና ዋና ዋና በሚባሉ የኢንቨስትመንት አገልግሎቶችና ሌሎችም ዘርፎች ውስጥ ድጋፍ እንዲሰጡ ይደረጋል ብለዋል፡፡ 